Author: Lengyelová Tímea
Last saved by: sulik
Company: MP SR

Dôvodová správa

Všeobecná časť

	Uvádzanie množiteľského materiálu poľnohospodárskych plodín do obehu 
vo všeobecnosti upravuje zákon NR SR č. 291/1996 Z.z. o odrodách a osivách v znení neskorších predpisov (ďalej len „zákon“). Tento zákon osobitne neupravuje uvádzanie osiva obilnín do obehu, ako je tomu napríklad v prípade sadeníc zelenín (§ 18a zákona) alebo okrasných rastlín (§ 18b zákona). Predkladaná právna úprava je vypracovaná  na základe § 40a zákona za účelom aproximácie právnych aktov Európskych spoločenstiev a na vykonanie článku 70 Európskej dohody o pridružení. 

	Samotný právny poriadok Slovenskej republiky doposiaľ upravoval problematiku uvádzania osiva obilnín do obehu vo vykonávacom právnom predpise, a to konkrétne vo výnose Ministerstva pôdohospodárstva Slovenskej republiky z 8. októbra 2001 č. 2366/2001-100, ktorým sa vykonáva § 22 zákona Národnej rady Slovenskej republiky č. 291/1996 Z.z. o odrodách a osivách (oznámenie č. 531/2001 Z.z.). Predkladaný návrh nariadenia vlády upravuje požiadavky na vlastnosti a kvalitu osiva obilnín komplexne a v plnej zhode s právnou úpravou aproximovaných právnych aktov Európskych spoločenstiev a Európskej únie, ktoré sú uvedené v prílohe č. 1. 

	Výroba obilnín má dôležité miesto v poľnohospodárstve Európskych spoločenstiev, čo sa uvádza aj v  preambule Smernice Rady č. 66/402/EHS o obchodovaní s osivom obilnín v znení neskorších predpisov. Táto skutočnosť odôvodňuje hlavné princípy navrhovanej právnej úpravy, ktorými sú: 
1. 	vytvorenie harmonizovaných podmienok na úrovni Európskych spoločenstiev pre uvádzanie osiva obilnín do obehu,
2. 	určenie takých spoločných požiadaviek na osivo obilnín, ktoré zabezpečia, aby do obehu bolo uvádzané iba osivo obilnín, ktoré
     - je kvalitné, má dostatočnú druhovú pravosť a odrodovú čistotu, 
     - má zabezpečenú identitu a podmienky na riadne uvádzanie do obehu,
     - má taký zdravotný stav, ktorý neumožňuje šírenie chorôb a škodlivých organizmov 
pri jeho uvádzaní do obehu v Európskych spoločenstvách,
3. 	zodpovednosť dodávateľov za kvalitu uvádzaného osiva obilnín do obehu, 
4. 	vykonávanie kontroly kvality už uznaného osiva obilnín uvádzaného do obehu Ústredným kontrolným a skúšobným ústavom poľnohospodárskym (ďalej len „kontrolný ústav“) vo forme náhodných kontrol, 
5. 	povoľovanie uvádzania osiva obilnín vyrobeného v tretích krajinách do obehu v rámci spoločenstva za predpokladu, že poskytuje rovnaké istoty ohľadne jeho kvality a vlastností ako osivo obilnín vyrobené v Európskych spoločenstvách a spĺňajúce ustanovené požiadavky (ide o tzv. ekvivalencie postavené na zásade rovnocennosti),
6. 	zákaz diskriminácie, čo znamená, že pri zachovaní zásady voľného pohybu osiva obilnín v členských štátoch Európskych spoločenstiev nemožno zakázať, ukladať alebo inak obmedzovať predaj osiva obilnín okrem podmienok ustanovených v právnej úprave, 
7. 	neuplatňovanie platnej právnej úpravy na osivo, ktoré je určené výhradne na vývoz, keďže v krajine určenia sa môžu uplatňovať iné požiadavky na toto osivo obilnín, ako 
v Európskych spoločenstvách,
8. 	povolenie na uvádzanie osiva obilnín do obehu spĺňajúceho menej prísne požiadavky v prípade dočasných ťažkostí so zásobovaním trhu osivom obilnín,
9. 	vykonávanie pokusov a porovnávacích skúšok za účelom zistenia, či osivo obilnín spĺňa požiadavky na vlastnosti, kvalitu a zdravotný stav ustanovené týmto nariadením pre jeho uvádzanie do obehu,
10. 	zásada voľného pohybu osiva obilnín v Európskych spoločenstvách.

Doložka zlučiteľnosti 
nariadenia vlády s právom 
Európskych spoločenstiev a právom Európskej únie

1. 	Navrhovateľ nariadenia vlády:
Vláda Slovenskej republiky.

2. 	Názov návrhu nariadenia vlády:
     Nariadenie vlády Slovenskej republiky, ktorým sa ustanovujú požiadavky na uvádzanie osiva obilnín do obehu.

3. 	Záväzky Slovenskej republiky vo vzťahu k Európskym spoločenstvám a Európskej únii:
     Prijatie nariadenia vlády je plnením záväzku Slovenskej republiky na vykonanie článku 70 Európskej dohody o pridružení, oblasť ochrany zdravia a života ľudí, zvierat a rastlín.  Podľa uvedeného článku nariadenie vlády patrí medzi prioritné oblasti aproximácie právnych aktov Európskych spoločenstiev a Európskej únie do právneho poriadku Slovenskej republiky a medzi priority odporúčané v Bielej knihe, v 5. kapitole Poľnohospodárstvo - osivá a množiteľský materiál. Návrh nariadenia vlády je svojou problematikou zahrnutý do Národného programu pre prijatie acquis communautaire, je súčasťou Partnerstva pre vstup a je prioritou podľa screeningu, kapitola 7 - poľnohospodárstvo. 
	Potreba harmonizácie vykonávacích právnych predpisov k zákonu NR SR č. 291/1996 Z.z. o odrodách a osivách v znení zákona č. 470/2002 Z.z. s právom  Európskych spoločenstiev vyplynula z Negociačnej pozície v kapitole Poľnohospodárstvo. Prijatie návrhu nariadenia vlády patrí medzi prioritné úlohy vlády podľa Plánu legislatívnych úloh vlády SR 
na rok 2003.

4. Problematika návrhu nariadenia vlády:
    Je upravená v práve Európskych spoločenstiev aj v práve Európskej únie v ustanoveniach týchto právnych aktov:
     Smernica Rady č. 66/402/EHS zo 14. júna 1966 o obchodovaní s osivom obilnín v znení
-	Smernice Rady 69/60/EHS z 18. februára 1969,
-	Smernice Rady 71/162/EHS z 30. marca 1971,
-	Smernice Rady 72/274/EHS z 20. júla 1972,
-	Smernice Rady  72/418/EHS zo 6. decembra 1972,
-	Smernice Rady  73/438/EHS z 11. decembra 1973,
-	Smernice Komisie  75/444/EHS z 26. júna 1975,
-	Smernice Komisie  78/55/EHS z 19. decembra 1977, 
-	Smernice Komisie  78/387/EHS z 18. apríla 1978,
-	Smernice Rady  78/692/EHS z 25. júla 1978,
-	Smernice Komisie  79/641/EHS z 27. júna 1979,
-	Smernice Rady  79/692/EHS z 24. júla 1979,
-	Smernice Komisie  81/126/EHS zo 16. februára 1981,
-	Smernice Komisie  86/320/EHS z 20. júna 1986,
-	Smernice Rady  88/380/EHS z 13. júna 1988,
-	Smernice Komisie  88/506/EHS z 13. septembra 1988,
-	Smernice Komisie  90/623/EHS zo 7. novembra 1990,
-	Smernice Komisie  93/2/EHS z 28. januára 1993,
-	Smernice Komisie  95/6/ES z 20. marca 1995,
-	Smernice Rady  96/72/ES z 18. novembra 1996,
-	Smernice Rady  98/95/ES zo 14. decembra 1998,
-	Smernice Rady  98/96/ES zo 14. decembra 1998,
-	Smernice Komisie 1999/8/EHS z 18. februára 1999,
-	Smernice Komisie 1999/54/EHS z 26. mája 1999,
-	Smernice Rady 2001/64/ES z 31. augusta 2001.
    
5. 	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:
     Úplná zlučiteľnosť. Niektoré ustanovenia právnych aktov uvedených v bode 4 sú transponované priamo v zákone č. 291/1996 Z.z. o odrodách a osivách v znení zákona 
č. 470/2002 Z.z., a to v ustanoveniach § 1 ods. 2, § 2 ods. 17, 19, 24, 25 a 32, § 4 ods. 2, 
§ 20,  § 18 ods. 4, § 29 ods. 1 písm. d), e), g), § 30 písm. d), § 32 ods. 2 a ďalšie. 

6. 	Gestor (spolupracujúce rezorty):
     Žiadny.

7. Účasť expertov pri príprave návrhu nariadenia vlády a ich stanovisko k zlučiteľnosti:
    Návrh nariadenia vlády vypracovali JUDr. Eduard Šmelko, komerčný právnik, so sídlom v Bratislave, Húščavova 1 a Ústredný kontrolný a skúšobný ústav poľnohospodársky v Bratislave v spolupráci so zástupcami Slovenskej šľachtiteľskej a semenárskej asociácie, ktorá s návrhom nariadenia vlády súhlasí bez výhrad.

Osobitná časť 

	K § 1 
Úvodné ustanovenie vymedzuje predmet právnej úpravy nariadenia vlády jednak pozitívne a jednak negatívne v súvislosti s uvádzaním osiva obilnín do behu. 

	K § 2
	Uznávaniu podľa § 15 ods. 1 zákona podlieha množiteľský materiál tých druhov obilnín, ktoré sú uvedené v zozname druhov poľnohospodárskych plodín. Tento zoznam je jednotný pre všetky štáty Európskych spoločenstiev, preto ho možno meniť alebo dopĺňať iba so súhlasom Komisie Európskych spoločenstiev (ďalej len „komisia“). 

	K § 3
	Uvádzanie množiteľského materiálu do obehu je všeobecne upravené v § 2 ods. 32 zákona. Navrhovaná právna úprava v § 3 písm. a) vymedzuje uvádzanie osiva obilnín do obehu v porovnaní so zákonnou úpravou extenzívnejšie, keďže dôsledne vychádza z právnej úpravy Európskych spoločenstiev, ktorá je širšia a podrobnejšia ako právna úprava v § 2 ods. 32 zákona. Tieto skutočnosti v plnej miere platia aj pre vymedzenie pojmov základného osiva a certifikovaného osiva obilnín, pričom pri certifikovanom osive nariadenie vlády ustanovuje generácie množenia pre jednotlivé druhy obilnín.  

	K § 4	
	Prvý odsek ustanovuje zákaz obchodovania s osivom odrôd obilnín, ktoré nie sú registrované v Štátnej odrodovej knihe Slovenskej republiky (a teda nie sú ani zapísané v listine registrovaných odrôd) alebo ktoré nie sú zapísané v spoločnom katalógu odrôd Európskych spoločenstiev. Osivo odrody, ktorá je zapísaná v spoločnom katalógu odrôd Európskych spoločenstiev, možno po vstupe Slovenskej republiky do Európskej únie uvádzať do obehu na území Slovenskej republiky, aj keď táto odroda nie je registrovaná v Štátnej odrodovej knihe Slovenskej republiky. Uplatňuje sa tu zásada voľného pohybu osiva v Európskych spoločenstvách. 

	V druhom odseku je ustanovený zákaz diskriminácie osiva obilnín pri jeho uvádzaní do obehu či už zo strany štátnych orgánov alebo akýchkoľvek právnických osôb či fyzických osôb, ktorý taktiež vychádza zo zásady voľného pohybu osiva v Európskych spoločenstvách. 

	K § 5
	Navrhovaná právna úprava ustanovuje v prílohe č. 1 požiadavky na uznanie množiteľských porastov obilnín, ktoré sú určené na výrobu osiva v kategóriách množenia osivo predstupňov, základné osivo a certifikované osivo. 

	V odseku 3 je ustanovená certifikačná schéma (množiteľský cyklus) pre výrobu osiva určených druhov obilnín podľa jednotlivých kategórií osiva. Certifikované osivo obilnín - na rozdiel od osiva predstupňov a základného osiva - môže uznávať aj semenársky inšpektor, čo vyplýva z § 18 ods. 6, túto jeho činnosť preveruje kontrolný ústav za podmienok ustanovených v odsekoch 4 a 5. 

	K § 6 
	Požiadavky na vlastnosti a kvalitu osiva obilnín nariadenie vlády plne upravuje v zhode s  aproximovanými právnymi aktmi Európskych spoločenstiev. Navrhovaná právna úprava kladie dôraz aj na princíp uvádzania iba zdravého osiva obilnín do obehu, podľa ktorého škodlivé organizmy musia byť na čo najnižšej úrovni a semená kontaminované týmito škodlivými organizmami nesmú prekročiť hodnoty ustanovené v prílohe č. 2. Táto právna úprava dôsledne zohľadňuje požiadavky ustanovené zákonom NR SR č. 285/1995 Z.z. 
o rastlinolekárskej starostlivosti v znení zákona č. 471/2001 Z.z.
	
K § 7
	Pri uznávaní osiva predstupňov, základného osiva a certifikovaného osiva kontrolný ústav overuje predovšetkým kvalitu osiva (jeho čistotu, klíčivosť, vlhkosť a prímesi), jeho zdravotný stav, ale aj druhovú pravosť, druhovú čistotu a odrodovú pravosť a odrodovú čistotu, a to buď na základe laboratórnych vzoriek alebo prostredníctvom vegetačných skúšok, na čo ho oprávňuje ustanovenie odseku 3. 

	K § 8
	V ustanoveniach § 8 je realizovaná zásada na uvádzanie osiva obilnín do obehu spĺňajúceho menej prísne požiadavky na klíčivosť v prípade dočasných ťažkostí so zásobovaním trhu osivom obilnín.

	Na rozdiel od doterajšej právnej úpravy navrhovaná právna úprava v odseku 2 umožňuje do obehu uvádzať aj osivo obilnín pred ukončením úradnej skúšky klíčivosti, ak dodávateľ osivo dodáva iba po prvého kupujúceho a ak mu poskytne písomnú záruku za akosť podľa § 429 až 432 Obchodného zákonníka.
	
	Výnimky z požiadaviek na vlastnosti a kvalitu osiva obilnín sa vzťahujú iba na osivo pochádzajúce z členských štátov Európskych spoločenstiev, teda nevzťahujú sa na osivo dovezené z tretích krajín. 

	K § 9
	Ustanovenia § 9 taktiež upravujú výnimky z kvality osiva obilnín, resp. výnimku zo zákazu na uvádzanie do obehu osiva odrôd, ktoré nie sú registrované v rámci Európskych spoločenstiev. Na udelenie takejto výnimky je potrebný súhlas komisie, preto v odseku 1 je ustanovené, že ustanovenia § 8 ods. 1 a 2 nie sú dotknuté, keďže ministerstvo môže podľa § 8 odseky 1 a 2 určiť nižšie hodnoty klíčivosti, resp. dodávateľ môže dodávať osivo len s predbežne zistenou klíčivosťou aj bez súhlasu komisie.

	K § 10
	Nariadenie vlády v odseku 1 ustanovuje zákaz uvádzania necertifikovaného  osiva obilnín do obehu. Ďalej v odseku 2 ustanovuje podmienky pre rozdeľovanie dávky. Navrhovaná právna úprava pripúšťa, aby sa dodávali nielen dodávky pozostávajúce z  jednej dávky, ale aj z jej častí. V záujme preukazovania identity dodávky je dodávateľ povinný každú dodávku označiť náveskou. Nemusí tak urobiť iba v prípade, že osivo dodáva v malom množstve konečnému spotrebiteľovi. Aj v takomto prípade musí však k dodávke pripojiť sprievodný doklad s údajmi preukazujúcimi identitu osiva. Táto povinnosť má dôležité miesto v právnej úprave uvádzania osiva obilnín do obehu, keďže zabezpečuje  právnu ochranu tých odrôd obilnín, na ktoré je udelené šľachtiteľské osvedčenie podľa zákona č. 132/1989 Zb. 
o ochrane práv k novým odrodám rastlín a plemenám zvierat v znení neskorších predpisov.

	Odsek 4 upravuje ďalšie výnimky z uvádzania osiva obilnín do obehu. Predovšetkým umožňuje uvádzať do obehu šľachtiteľské osivo obilnín za podmienok ustanovených 
v odseku 6, ale aj malé množstvá neuznaného osiva na vedecké alebo šľachtiteľské účely alebo osivo odrody, o registrácii ktorej prebieha konanie aspoň v jednom členskom štáte Európskych spoločenstiev.

	Určitý problém môže vzniknúť pri uvádzaní osiva podľa písmena b) odseku 4. Podľa dikcie ustanovenia by malo ísť o osivo vyrobené dodávateľom, ktoré sa dodáva na spracovanie, teda nejde o pozberove upravené osivo, čo znamená, že (európsky a následne aj slovenský) zákonodarca má na mysli dodávku tzv. prírodného osiva, teda osiva, ktoré 
ešte nebolo vyčistené alebo inak upravené. Pri aplikácii tejto právnej normy určitá kolízia môže vzniknúť v spojení s ustanovením § 3 písm. a) bod 2, ktoré upravuje predovšetkým tzv. čistenie osiva vo mzde, teda množiteľ dodá osivo v prírodnom stave na jeho pozberovú úpravu (čistenie, sušenie a pod.) upravovateľovi osiva bez toho, aby došlo k zmene jeho vlastníka. Ustanovenie § 10 ods. 4 písm. b) však počíta so zmenou vlastníka osiva, preto je zrejmé, že toto ustanovenie neupravuje tzv. čistenie osiva vo mzde, ale má 
na mysli prípady dodávok prírodného osiva na iné účely ako na čistenie vo mzde alebo 
na zakladanie porastov.
	
	K § 11
	Dovážané osivo obilnín z krajín mimo Európskych spoločenstiev musí spĺňať požiadavky na kvalitu, vlastnosti, zdravotný stav, druhovú pravosť a druhovú čistotu a odrodovú pravosť a odrodovú  čistotu podľa  tohto nariadenia vlády. Toto ustanovenie sa nevzťahuje na osivo obilnín dovezené z členských štátov Európskych spoločenstiev, keďže v tomto prípade platí zásada voľného pohybu osiva obilnín v Európskych spoločenstvách. 

	Odsek 2 upravuje ekvivalencie pre osivo obilnín dovážané z tretích krajín. Toto ustanovenie nezabezpečuje iba ochranu trhu s osivom obilnín, ale aj chráni  členské štáty Európskych spoločenstiev pred dovozom nekvalitného a zdravotne nevyhovujúceho osiva, čím zabraňuje šíreniu škodlivých organizmov a chorôb. Na druhej strane však poskytovanie ekvivalentných záruk za dovážané osivo umožňuje rozvoj obchodu aj s nečlenskými štátmi Európskej únie.

	K § 12
	Balenie osiva obilnín sa delí podľa veľkosti obalov do dvoch skupín. Rozlišuje sa veľkospotrebiteľské balenie a malospotrebiteľské balenie osiva. Ak osivo je balené podľa odseku 5, ide o malospotrebiteľské balenie, ktoré spĺňa požiadavky Európskeho spoločenstva, preto sa označuje ako „malé balenie“, ktoré však zároveň musí spĺňať aj požiadavky ustanovené v § 13 ods. 6. Ak by malé balenia tieto požiadavky nespĺňali, nešlo by o malé ES balenia a preto by ich nebolo množné uvádzať do obehu na území členských štátov Európskeho spoločenstva, ale napr. iba v tretích krajinách.

	Balenie osiva obilnín je upravené takým spôsobom, aby neumožňovalo manipuláciu s osivom za účelom jeho zámeny bez porušenia pečatného systému alebo bez zanechania stopy na náveske. Tým sa zabraňuje jednak porušovaniu práv k odrode, ktorá je právne chránená podľa zákona č. 132/1989 Zb. o ochrane práv k novým odrodám rastlín a plemenám zvierat v znení neskorších predpisov a jednak sa zabezpečuje identita osiva v záujme ochrany spotrebiteľa, ktorý pri neporušenosti obalu má istotu, že kupuje takú odrodu určitého druhu obilnín, ktorá je deklarovaná na obale. Z týchto dôvodov nemožno obal uzatvoriť po druhý raz bez prítomnosti zástupcu kontrolného ústavu.

Dodávateľ musí použiť vhodný obal podľa dodávaného druhu obilnín, čo vyplýva z dikcie § 26 ods. 1 vyhlášky č. .../2004 Z.z. o spoločných podmienkach uznávania množiteľských porastov a množiteľských materiálov poľnohospodárskych plodín a ich uvádzania do obehu.

K § 13
	Označovanie osiva obilnín náveskami pri jeho uvádzaní do obehu je právne významné, keďže sa takto nielen zabezpečuje ochrana práv šľachtiteľa k odrode, ale zároveň sa zabraňuje aj tzv. čiernemu obchodu s množiteľským materiálom, ktorý sa vyskytuje nielen na území Slovenskej republiky, ale aj v zahraničí a ktorý v podstate nie je možné úplne zlikvidovať. Zároveň označovanie osiva obilnín je vecne zosúladené aj s osobitnými právnymi predpismi upravujúcimi ochranu spotrebiteľa, keďže zabezpečuje aj ochranu kupujúceho ako spotrebiteľa z hľadiska identifikácie predmetu kúpy, ako to vyžaduje aj ustanovenie § 10 ods. 1 zákona č. 634/1992 Zb. o ochrane spotrebiteľa v znení neskorších predpisov alebo § 7 ods. 1 písm. b) a § 10 ods. 1 písm. b) zákona č. 108/2000 Z.z. o ochrane spotrebiteľa pri podomovom predaji a zásielkovom predaji. Náveska je v podstate dokladom vzťahujúcim sa na tovar v zmysle § 417 Obchodného zákonníka.
	
	Údaje ustanovené v odseku 1 pre úradnú návesku sú obligatórne. Úradná náveska sa používa podľa odseku 1 písm. a) pri dodávkach osiva predstupňov, základného osiva a certifikovaného osiva a ďalej podľa odseku 1 písm. b) sa používa pri dodávkach zmesi  osiva obilnín. Úradná náveska sa teda používa pri dodávkach osiva, ktoré úradne uznáva (certifikuje) kontrolný ústav podľa § 15 ods. 1 písm. b) zákona. Farebné odlíšenie návesiek podľa odseku 4 je záväzné pre všetky dodávky bez ohľadu na druh použitého balenia. 

	Dodávateľ okrem obligatórnych údajov je povinný uviesť aj ďalšie údaje, ak napr. uvádza do obehu osivo geneticky modifikovanej odrody alebo chemicky ošetrené osivo, a to údaje o genetickej modifikácii alebo o morení osiva alebo údaje o nižšej klíčivosti osiva. 

K § 14 a 15
Dočasné pokusy a porovnávacie skúšky sa vykonávajú za účelom zistenia, či osivo obilnín spĺňa požiadavky na vlastnosti, kvalitu a zdravotný stav ustanovené týmto nariadením pre jeho uvádzanie do obehu. Tieto pokusy a porovnávacie skúšky sa môžu vykonávať vo všetkých členských štátoch Európskych spoločenstiev, preto ustanovenie § 14 oprávňuje zástupcov komisie na ich vykonávanie aj na území Slovenskej republiky. Výsledky týchto pokusov a porovnávacích skúšok sa použijú na overovanie vhodnejších podmienok a požiadaviek pre uvádzanie osiva obilnín do obehu a na zosúladenie technických metód skúšania osiva obilnín. Ustanovenie § 15 ods. 2 vychádza zo zásady vytvárania harmonizovaných podmienok na úrovni Európskych spoločenstiev pre uvádzanie osiva obilnín do obehu.

	K § 16
	V odseku 1 je dané oprávnenie pre kontrolný ústav na vykonávanie náhodných kontrol aj množiteľských porastov a osiva obilnín, ktoré už boli uznané podľa § 15 ods. 3 zákona. Kontrola kvality osív je osobitne dôležitá  pri malých baleniach osiva v maloobchodnej sieti, kde ľahko môže prísť k následnému znehodnoteniu kvality osiva. 

	Kontrolu druhovej pravosti a druhovej čistoty a odrodovej pravosti a odrodovej čistoty vykonáva kontrolný ústav  u všetkých dodávateľov. Touto kontrolou sa osivo neuznáva, iba sa ňou overuje identita osiva. Ak by kontrolný ústav zistil vady osiva obilnín, je oprávnený prijať opatrenie podľa § 36 ods. 1 zákona, teda buď pozastaví jeho uvádzanie do obehu až 
do odstránenia zistených nedostatkov alebo zakáže jeho uvádzanie do obehu alebo nariadi jeho likvidáciu.

Pokiaľ by dodávateľ nesplnil opatrenie kontrolného ústavu a vadný množiteľský materiál by uvádzal do obehu, konal by protiprávne a ministerstvo by mu mohlo za jeho konanie uložiť pokutu až do výšky 1 000 000 Sk podľa § 35 ods. 1 písm. i) zákona. Obdobne dodávateľovi je možné uložiť pokutu podľa § 35 ods. 1 písm. h) zákona, ak bude mariť výkon kontroly, napr. semenárskemu inšpektorovi alebo úradnému inšpektorovi kontrolného ústavu neumožní voľný prístup k uskladnenému osivu obilnín za účelom odberu vzoriek podľa § 16 ods. 3 tohto nariadenia.

	K § 17
	Odsek 1 upravuje prípady, keď osivo obilnín bolo vyrobené v niektorom z členských štátov Európskych spoločenstiev z osiva uznaného v niektorom z členských štátov Európskych spoločenstiev alebo v tretej krajine s priznanou rovnocennosťou (ekvivalenciou), pričom toto osivo bolo v prírodnom stave dovezené na územie Slovenskej republiky za účelom jeho pozberovej úpravy a následného uznávania. Ustanovenie odseku 4 umožňuje, aby sa uznávalo aj osivo, ktoré pochádza z plôch založených  a uznaných v tretej krajine, ak bolo vyrobené z osiva uznaného v niektorom z členských štátov Európskych spoločenstiev alebo v tretej krajine s priznanou rovnocennosťou. Odsek 2 zasa upravuje prípady, keď dovezené prírodné osivo bolo vyrobené zo šľachtiteľského osiva (§ 2 ods. 19 zákona) alebo z osiva predstupňov (§ 2 ods. 23 zákona).

	Osivo, ktoré kontrolný ústav uznal podľa odseku 1, 2 alebo 4, musí byť pri uvádzaní 
do obehu označené náveskou a ku každému baleniu musí byť pripojený sprievodný doklad s údajmi uvedenými v odseku 3 písm. b). 	

K § 18
	Uznávanie množiteľských porastov a osiva obilnín vykonáva predovšetkým kontrolný ústav. Tento však môže vykonávaním pomocných činností poveriť aj odborne spôsobilú právnickú osobu alebo fyzickú osobu, ak táto alebo jej zamestnanec nemá osobný záujem na výsledku vykonávanej kontroly a na prijatí konkrétnych opatrení. Uvedený postup pri výkone kontroly je v súlade s § 32 ods. 1 zákona. Ak kontrolu vykonávali odborníci komisie podľa § 14 alebo § 15, kontrolný ústav je povinný s nimi spolupracovať. V odseku 5 sú taxatívne vymenované úradné rozhodnutia, ktoré kontrolný ústav vydáva pri uznávaní a kontrole osiva obilnín.
	
Prehliadky množiteľských porastov a skúšanie certifikovaného osiva obilnín môžu vykonávať aj semenárski inšpektori za podmienok uvedených v odseku 6. 

K § 19
	Uvedené ustanovenie taxatívne ukladá Ministerstvu pôdohospodárstva Slovenskej republiky povinnosti vo vzťahu ku Komisii Európskeho spoločenstva a k Stálemu výboru 
pre osivá a množiteľský materiál pre poľnohospodárstvo, záhradníctvo a lesníctvo 
Európskeho spoločenstva, ako tieto preň vyplývajú zo Smernice Rady č. 66/402/EHS, a to 
z článku 23 - písm. a), z článku 2 ods. 1 písm. H - písm. b), z článku 9 ods. 2 - písm. c), z článku 10a - písm. d), z článku 11 ods. 3 - písm. e), z článku 20 ods. 1 - písm. f), z článku 22a - písm. g) a z článku 23a - písm. h).
	
	K § 20
	Navrhované ustanovenia upravujú regulačný postup pri zosúlaďovaní záujmov Slovenskej republiky s požiadavkami Európskeho spoločenstva v súvislosti s uvádzaním osiva obilnín do obehu. Týmto ustanovením sú transponované do právneho poriadku Slovenskej republiky tie ustanovenia Rozhodnutia Rady č. 1999/468/ES, ktorým  sa ustanovuje postup na uplatňovanie vykonávacích právomocí delegovaných na komisiu, ktoré upravujú činnosť zástupcov členských štátov Európskeho spoločenstva (a teda od 1.5.2004 aj zástupcov Slovenskej republiky) v európskych štruktúrach v súvislosti s obchodovaním s osivom obilnín. 

	K § 21
	Splnomocňuje Ministerstvo pôdohospodárstva Slovenskej republiky vydať, po prijatí príslušného opatrenia komisiou, k všeobecne záväzný právny predpis, v ktorom ustanoví podrobnosti o skutočnostiach uvedených v písmene a) až l).

	K § 22
Uvádza sa, že právne akty Európskych spoločenstiev, ktoré sa transponujú do právneho poriadku Slovenskej republiky  sú uvedené v prílohe č. 4.

	K § 23
Účinnosť nariadenia vlády sa navrhuje dňom 1. mája 2004.

K prílohám č. 1 a 2
V prílohách sú taxatívne vymenované požiadavky na uznávanie množiteľských porastov a osiva obilnín. Tieto požiadavky sú uvedené zhodne s prílohami I a II Smernice Rady č. 66/402/EHS zo 14. júna 1966.

K prílohe č. 3
Príloha záväzne ustanovuje najvyššiu hmotnosť dávky a najnižšiu hmotnosť vzorky pre jednotlivé druhy obilnín v súlade s prílohou III Smernice Rady č. 66/402/EHS 
zo 14. júna 1966.

	K prílohe č. 4
V prílohe č. 4 sú vymenované právne akty Európskych spoločenstiev, ktoré sa predkladaným nariadením vlády transponujú do právneho poriadku Slovenskej republiky. Týmto nariadením vlády sa transponujú všetky právne akty Európskych spoločenstiev a Európskej únie, ktoré upravujú uvádzanie osiva obilnín do obehu. Články Smernice Rady 
č. 66/402/EHS, ktoré sú vymenované v bode 1 prílohy č. 4, sú do právneho poriadku Slovenskej republiky transponované nariadením vlády Slovenskej republiky č. .../2004 Z.z., ktorým sa vykonáva registrácia odrôd poľnohospodárskych plodín.